google/wiki40b huggingface dataset:
התעללות מינית

התעללות מינית הוא מונח המתאר התנהגות מינית לא רצויה של אדם כלשהו, הנכפית על אדם אחר. כאשר הקורבן צעיר מגיל ההסכמה, הפעולה נחשבת להתעללות מינית בילדים.

התעללות מינית בידי בן הזוג

התעללות מינית בידי בן הזוג היא צורה של אלימות במשפחה. כאשר ההתעללות כוללת פעילות מינית כפויה, היא עשויה להיחשב לאונס או תקיפה, בתלות בתחום השיפוט.

התעללות מינית במסגרת יחסי מרות

התנהגות מינית פסולה יכולה להתרחש כאשר אדם אחד משתמש בסמכותו או במעמדו כדי לאלץ אדם אחר לקיים איתו פעילות מינית שאינה רצויה. לדוגמה, הטרדה מינית במקום העבודה, בין העובד למעביד, עשוי להיחשב לכפיה מכיוון שהעובד חושש מאיבוד משרתו. באופן דומה, התעללות מינית במוסדים חינוכיים עשויה להתרחש כאשר סטודנט נכנע להזמנותיו המיניות של המרצה, מחשש שאחרת יקבל ציון נכשל.
תומאס ברטולד

קריירת מועדונים

ברטולד שיחק בקבוצות הנוער של איינטרכט פרנקפורט, ועלה לקבוצה הבוגרת בשנת 1982. ברטולד שיחק חמש עונות בפרנקפורט, צבר 111 הופעות והבקיע 17 שערים בבונדסליגה. בשנת 1987 עבר ברטולד לשחק בסרייה א' האיטלקית, תחילה שיחק שנתיים בהלאס ורונה, שם צבר 52 הופעות והבקיע שני שערים, ולאחר מכן עבר לרומא, שם שיחק שנתיים, צבר 62 הופעות, הבקיע שלושה שערים, וזכה בגביע האיטלקי בשנת 1991, אך הפסיד באותה שנה בגמר גביע אופ"א לאינטר מילאנו במפגש כפול, בו פתח בשני המשחקים.
בקיץ 1991 חזר ברטולד אל הבונדסליגה, וחתם בבאיירן מינכן. ברטולד שיחק שנתיים בקבוצה, צבר 30 הופעות בבונדסליגה והבקיע שער אחד, אך לא הגיע להישגים משמעותיים בשתי העונות בקבוצה, ובשנת 1993 חתם בשטוטגרט, בה שמר על יציבות יחסית ושיחק שבע עונות. עם שטוטגרט זכה ברטולד בגביע הגרמני בשנת 1997, שזיכה את הקבוצה בכרטיס לגביע אירופה למחזיקות גביע בעונת 1998. שטוטגרט הגיעה בטורניר זה עד לגמר, בו הפסידה 1-0 לצ'לסי, כשברטולד פותח בהרכב. סך הכל, צבר ברטולד 191 הופעות והבקיע ארבעה שערים בבונדסליגה בשבע שנותיו בשטוטגרט.
בשנת 2001 חתם ברטולד באדאנאספור מליגת העל הטורקית בכדורגל בה מיעט לשחק, ופרש ממשחק פעיל באותה שנה.

קריירה בינלאומית

לברטולד הייתה קריירה עשירה במדים הלאומיים. תחילה שיחק בגרמניה המערבית, והשתתף במונדיאל 1986 בו הפסידה הנבחרת במשחק הגמר לנבחרת ארגנטינה. אחר כך ייצג את גרמניה המערבית ביורו 1988 בו הודחה הנבחרת בחצי הגמר, ובמונדיאל 1990 היה חלק משמעותי מהנבחרת שזכתה בתואר, לאחר שגמלה לארגנטינה במשחק הגמר על ההפסד בגמר המונדיאל הקודם. ברטולד לא שיחק ביורו 1992, אך חזר לנבחרת במונדיאל 1994, בו הודחה ברבע הגמר על ידי נבחרת בולגריה, ומעט אחריו פרש מהנבחרת. סך הכל צבר ברטולד 62 הופעות במדי גרמניה המערבית וגרמניה, וכבש שער אחד.

לאחר הפרישה

ברטולד החל לעסוק לאחר פרישתו בתקשורת ופרשנות ספורט.
ג'ון שרימפטון

מייג'ור גנרל ג'ון שרימפטון (באנגלית: John Shrimpton) היה מושל גיברלטר מה-24 בדצמבר 1704 ועד ל-24 בדצמבר 1707.
שרימפטון מונה למייג'ור במשמר הגרנדירים. בשנת 1693, במהלך מלחמת תשע השנים, הוא נפצע בקרב לאנדן שהתרחש בפלנדריה.
בשנת 1704, לאחר שגיברלטר נכבשה על ידי צי אנגלי-הולנדי במלחמת הירושה הספרדית, גבר האיום עליה מצד כוחות ספרדיים-צרפתיים שרצו לשוב ולשלוט בה. ב-9 באוקטובר 1704 הטיל כוח צרפתי-ספרדי מצור על גיברלטר; למעלה מ-7,000 חיילים ספרדים וצרפתים צרו על כ-2,000 מגינים בריטים והולנדים הנאמנים לקרל השישי. בדצמבר של אותה השנה פיקד שרימפטון על תגבורת של 2,200 חיילים בריטים והולנדים שנשלחו לגיברלטר בדרך הים, במטרה לתגבר את חיל המצב של גיברלטר בכח אדם, מזון ותחמושת. שרימפטון היה המושל בפועל של גיברלטר באותה התקופה, על אף שמונה רשמית לתפקיד רק ב-1705. ב-31 במרץ נכשלה המתקפה הצרפתית-ספרדית, והמרשל דה טסה הצרפתי נאלץ להפסיק את המצור על גיברלטר.
ב-1705 מינה קרל השישי רשמית את שרימפטון, בעצתה של אן, מלכת בריטניה, למושל גיברלטר. שרימפטון נותר בתפקיד עד ה-24 בדצמבר 1707, אז הוחלף על ידי מייג'ור גנרל רוג'ר אליוט.
חוק הברזל של השכר

חוק הברזל של השכר (בגרמנית: Ehernes Lohngesetz, באנגלית: iron law of wages) הוא חוק מוצע בכלכלה, שנוסח בנפרד על ידי פרדיננד לסל ודוד ריקארדו.
על פי חוק זה השכר הריאלי נוטה, במהלך הזמן, להגיע לשכר המינימלי הדרוש לצורכי הקיום של העובד. קרל מרקס ופרידריך אנגלס מייחסים נוסחה זו לפרדיננד לסל.
כנפי חפיה

כנפי חפיה (tegmina ,Elytra או forewings) כנפיים גלדניות הנמצאות בגבם של בעלי חיים ממחלקת החרקים.
הכנפיים נמצאות לרוב מעל כנפי התעופה העדינות ומשמשות להגנתן. בין הסדרות בעלות כנפי החיפוי ניתן למצוא את החיפושיות, צבתנאים, חגבאים, גמלי שלמה, תיקנאים ועוד. אצל הצרצריים כנפי החיפוי משמשות גם לצורך השמעת קול הצירצור.
סטנלי טוצ'י

שנותיו הראשונות

סטנלי טוצ'י נולד בפיקסיל שבניו יורק למשפחה נוצרית ממוצא איטלקי, בנם של ג'ואן (לבית טרופיאנו), מזכירה בדימוס, וסטנלי טוצ'י האב, שלפני פרישתו היה מורה לאמנות בבית ספר תיכון. אחותו היא השחקנית כריסטין טוצ'י. הוא גדל בקטונה שבניו יורק, ולמד בבית הספר התיכון "ג'ון ג'יי" שם שיחק בנבחרות הכדורגל והפוטבול של בית הספר, וכן היה חבר במועדון הדרמה. את התואר שלו קיבל מאוניברסיטת "SUNY Purchase", שם למד תיאטרון וקולנוע.

קריירה

ב-30 בספטמבר 1982 ביצע טוצ'י את הופעת הבכורה שלו בברודוויי במחזה "The Queen and the Rebels". בשנת 1985 הופיע לראשונה בסרט קולנוע - "הכבוד של פריצי".
טוצ'י הופיע בלמעלה מ-50 סרטים, לרוב בתפקידי משנה, אשר הבולטים מביניהם הם: "תיק שקנאי", "נשיקת מוות", "לילה גדול", "הדרך לפרדישן", "השטן לובשת פראדה" ו"ג'ולי וג'וליה".
טוצ'י היה מועמד שלוש פעמים לפרס גלובוס הזהב וזכה פעמיים; פעם ראשונה על תפקידו בסרט הטלוויזיה "Winchell" ובפעם השנייה על תפקיד המשנה שלו בסרט הטלוויזיה "הפתרון הסופי" שם גילם את דמותו של אדולף אייכמן. כמו כן היה מועמד חמש פעמים לפרס אמי וזכה בו פעמיים; הפעם הראשונה על גילום דמותו של וולטר וינצ'ל בסרט הטלוויזיה "Winchell", והשנייה על תפקידו בסדרת הטלוויזיה "מונק".
בשנת 2006 שיחק לצד גריפין דאן בסדרת הטלוויזיה שלא האריכה ימים "3 ק"ג", ברשת CBS.
בשנת 2009 הופיע בסרט "מבט מגן עדן" עליו קיבל מועמדויות: לפרס אוסקר, פרס גלובוס הזהב ופרס באפט"א.
בשנת 2017 שיחק בסרט הפנטזיה "היפה והחיה", המבוסס על סרט האנימציה של חברת וולט דיסני "היפה והחיה". באותה שנה החל להשתתף בסדרת האתנולוגיה "אויבות", שנוצרה ונכתבה על ידי ראיין מרפי, לצידן של ג'סיקה לאנג וסוזן סרנדון כבן דמותו של ג'ק וורנר.

משפחתו

טוצ'י גר בניו יורק עם שלושת ילדיו - תאומים ובת. אשתו, קייט טוצ'י, לה היה נשוי משנת 1995 מתה מסרטן במאי 2009.
בשנת 2012 נישא לפליסיטי בלאנט. 
טוצ'י הוא שותף במסעדת "Finch Tavern" שבמקום מגוריו.
סמסונג גלקסי נוט

היסטוריה

המכשיר הוכרז על ידי סמסונג במהלך 2011 IFA  בברלין. הוא שוחרר לראשונה לציבור בגרמניה בסוף אוקטובר 2011, ובמדינות אחרות זמן קצר לאחר מכן. בסוף נובמבר, הוא היה זמין בשווקים הגדולים ביותר, כולל מזרח אסיה, אירופה והודו.
בחודש דצמבר 2011, הודיעה סמסונג כי כמיליון גלקסי נוט שווקו בתוך פחות מחודשיים, וכי גרסה בצפון אמריקה תהיה זמינה בפברואר 2012. הגרסה האמריקאית של הגלקסי נוט הופיעה בינואר 2012 בתערוכת 2011 International CES בלאס וגאס, שבה התאפשרה לעיתונאים לקבל הצצה מוקדמת במכשיר החדש.
ברבעון הראשון של שנת 2012, בין ינואר למרץ, נמכרו 5 מיליון יחידות.

חומרה

ה-Galaxy Note כולל מעבד כפול ליבה בעל מהירות שעון 1.4GHz, מסך מגע בגודל 5.3 אינץ', עט מגע מסדרת S-Pen. למכשיר זיכרון פנימי נדיף  1GB, וזיכרון אחסון פלש בנפח 16GB הניתן להרחבה בחריץ micro SD/T-Flash לעד 32GB נוספים. 
במכשיר רזולוציית המסך WXGA 1280x800, מסוג HD Super AMOLED, ודחיסות פיקסלים של 286 ppi, עומק צבע 16 מיליון צבעים.
ל-Galaxy Note מצלמה עיקרית ברזולוציה 8 מגה-פיקסל+פלאש LED, מצלמה זו מסוגלת להקליט וידאו באיכות של עד HD 1080p ללא תמיכה בזום או HD 720p עם זום. קיימת גם מצלמת 2MP קדמית לשיחות וידאו.
למכשיר סוללת Li-ion בקיבולת של  2500mAh. רמת קרינה נמוכה יחסית של 0.34 W/kg
המכשיר מגיע עם מערכת ההפעלה אנדרואיד של גוגל בגרסה 2.3.5 Gingerbread עם ממשק הTouchWIZ 4.0 החדש של סמסונג. 
עוביו של המכשיר עומד על קצת יותר מ-9.5 מ"מ.].
נהג חדש

נהג חדש הוא ההגדרה הניתנת בשנתיים הראשונות למקבלי רישיון נהיגה חדשים במדינת ישראל.
נהג צעיר מוגדר בעל רישיון נהיגה, בפרק הזמן בין תום התקופה שבה סיים להיחשב כנהג חדש ועד שמלאו לו 24 שנים.
נהג חדש צעיר הוא כל נהג חדש שטרם מלאו לו 24 שנים ושעבר בהצלחה את המבחן המעשי (טסט) וחלות עליו הגבלות מיוחדות, ובהן חובה לנסוע עם נהג מלווה.

נהג חדש

במשך שנתיים חלות על הנהגים החדשים מספר הגבלות:

לנהג החדש יישלל הרישיון במקרה שהפר זכות קדימה, לא ציית לרמזור וכן עבר עבירות תנועה עם נפגעים ו/או כל עבירה המנויה בתוספת השלישית לפקודת התעבורה. הרישיון יוחזר בתנאים מסוימים בלבד בתום השנתיים שבהן נחשב כנהג חדש.
על מנת שנהגים אחרים יזהו נהג חדש, על הנהג החדש לתלות שלט "נהג חדש" תקני בשמשה האחורית של הרכב בעת נהיגתו.
חברות ביטוח גובות לרוב תשלום גבוה יותר מנהגים חדשים, בהתבסס על סטטיסטיקה המעידה על כך שהם מועדים יותר לביצוע תאונות דרכים.

נהג צעיר

המושג "נהג צעיר" הפך לנפוץ בעיקר בגלל המילון של חברות הביטוח, עקב סטטיסטיקות של תאונות בקרב נהגים צעירים מתחת לגיל 24 החלו חברות הביטוח ליישם פוליסה חדשה המוגדרת במיוחד לנהגים צעירים מתחת לגיל 24 ובהתאם גם לנהגים חדשים בגילאים הללו, ישנה חלוקה בין סוגי הנהגים (נהג חדש ונהג צעיר) על פי הוותק שמאפשרת לקבוע מחיר יחסי לביטוח על פי סיכון.

נהג חדש צעיר

נהג חדש שבנוסף גם טרם מלאו לו 24 שנים שיעבור בהצלחה את המבחן המעשי (טסט) ייחשב "נהג חדש צעיר" ויקבל היתר נהיגה לתקופה של שישה חודשים. ההיתר מחייב תהליך צבירת ניסיון עם נהג מלווה למשך כל תקופת ההיתר ומתן רישיון נהיגה מדורג. חובת הליווי תחול לתקופה של 6 חודשים מיום קבלת היתר הנהיגה הראשון, מהן 3 חודשים ליווי מלא (יום ולילה) ו־3 חודשים ליווי בשעות הלילה. אם ניתן לו היתר נהיגה נוסף כל עוד היתר הנהיגה הנוסף בתוקף.
נהג חדש שגילו פחות מ־21 אינו מורשה להסיע ברכבו מעבר ל־2 אנשים מלבדו, אלא אם כן יושב לצידו נהג מלווה.

תאריך עברי ולועזי

בכל שנה קיים הפרש שנע בין שבוע לשלושה שבועות בין התאריך העברי ללועזי (להסבר ראה: שנה מעוברת), כתוצאה מכך כעבור שנתיים בתאריך העברי ייתכן שעדיין לא יעברו שנתיים בתאריך הלועזי. החוק במדינת ישראל קובע כי בהבדל תאריך בין התאריך העברי ללועזי יקבע המוקדם ביניהם, וכך גם לגבי נהג חדש. אולם חברות הביטוח מתחשבות בתאריך הלועזי בלבד.
אלנקם (ספר)

אלנקם הוא ספר של עזרא יכין המתאר את חייו וקורותיו של הסופר כלוחם ופעיל לח"י צעיר בשלהי המנדט הבריטי ובהקמת המדינה ומלחמת העצמאות.

עלילה

בחלקו הראשון של הספר מתוארת ילדותו של עזרא בירושלים בימי המנדט הבריטי, כילד למשפחה עניה בשכונת מחנה יהודה בעיר.
עם התבגרותו מתואר התהליך שבסופו של דבר הביאו לפעילות במחתרת לח"י. התהליך מתחיל כשעזרא רואה את עיתוני המחתרות אצ"ל ולח"י המודבקים על קירות ירושלים ומכריזים על מרד בשלטון המנדט הבריטי וקוראים לשלטון עברי בארץ ישראל. קריאות אלו מעוררות את ליבו ומתעורר בו רצון עז להצטרף לארגונים אלו, אך אין לו מושג כיצד.
לאחר שסיים את לימודיו בבית הספר היסודי 'רטיסבון' בירושלים מתקבל עזרא לעבודה כדוור בסוכנות הדואר הממשלתית של המנדט הבריטי. בתחילה הוא חילק מכתבים באזור העיר העתיקה ועם השנים השתדרג תפקידו. במהלך עבודתו, ועם התקדמות מאבק המחתרות בבריטים, מחליט עזרא לכתוב סיסמאות וקריאות שנכתבו בעיתוני המחתרות תדיר בקירות בניין הדואר המרכזי בירושלים.
בגיל 13 מתחיל עזרא להיות פעיל בתנועת הנוער הדתית 'ברית החשמונאים' (ברי"ח), במקביל להתחזקותו הדתית. זאת בגלל שידע שעמדות התנועה דומות לעמדות אצ"ל ולח"י ושקיים קשר כלשהו לתנועה עם לח"י, ודרכם יוכל להגיע לפעילות במחתרת. לאחר כשנה של פעילות בתנועה הוא מתחיל פעילות בלח"י, בתחילה בזרוע המודיעין של הארגון, עקב נגישותו למכתבים רגישים של השלטונות הבריטים.
עם השנים מתקדם עזרא בדרגתו במחתרת, במקביל לעבודתו כדוור, והוא משתתף בהדבקת כרוזים כחבר תא נוער וכמפקד תא נוער ונעשה לוחם הארגון בהגיעו לגיל 18.
בהיותו בגיל 19 פורצים מאורעות הדמים של קום המדינה, והוא לוקח חלק פעיל בכוח הלוחם של הלח"י בירושלים. במסגרת זו הוא משתתף בקרב לכיבוש 'דיר יאסין', בניסיון הפריצה לעיר העתיקה, ובמבצעים רבים נוספים. במהלך קרב הפריצה לעיר העתיקה נפצע עזרא קשה בראשו, ובסופו של דבר מחלים (אך נותר עיוור בעינו הימנית), אך חברים רבים שלו מן המחתרת ומחוצה לה נהרגים במהלך המלחמה.
לואיס ברנאקי

ילדות ונעורים

ברנאקי נולד בבלגיה להורים איטלקים, שהיגרו לטסמניה בשנת 1884. אביו, אנג'לו ברנאקי, נטע כרם על האי מריה בשנת 1884. לואיס ברנאקי למד בהובארט, טסמניה, והשתלם באסטרונומיה במצפה הכוכבים במלבורן, בשימוש בסקסטנט ובמכשירים מגנטיים במהלך תקופה זו פיתח עניין בחקר אנטארקטיקה, שבא לביטוי במכתבים לעיתונות ובמעקב אחר מהלכיהן של ועדות לחקר אנטארקטיקה.

חקר אנטארקטיקה

ברנאקי השתתף במשלחת צלב הדרום של קרסטנס בורכגרווינק (1900-1898), שחרפה בכף אדייר, אנטארקטיקה. הוא הצטרף למשלחת בניו זילנד, אחרי שהפיזיקאי שהיה המועמד הקודם נדחה מסיבות רפואיות. המשלחת הייתה הראשונה שבילתה את החורף על יבשת אנטארקטיקה (המשלחת האנטארקטית הבלגית הייתה הראשונה שחרפה באנטארקטיקה בשנת 1898) והראשונה לצאת למסע מזחלות לעבר הקוטב הדרומי. ברנאקי כתב ספר על המשלחת, "To the south polar regions: expedition of 1898-1900", שיצא לאור בשנת 1900. נכדתו ג'אנט קרופורד ערכה גרסה של יומניו מן המשלחת בשם "החורף האנטארקטי הראשון: סיפורה של משלחת "צלב הדרום" בשנים 1900-1898".
ברנאקי יצא שוב כפיזיקאי במשלחת דיסקברי בהנהגת רוברט פלקון סקוט (1904-1901). ברנאקי היה האדם היחיד במשלחת זו שהיה קודם באנטארקטיקה. במשך המסע, ערך תצפיות מסנטיות מקיפות. אחרי המשלחת, הוענקה לברנאקי מדליית החברה הגאוגרפית המלכותית ומדליית הקוטב מן המלך נוסף לאות לגיון הכבוד הצרפתי. סקוט היה השושבין בכלולותיו של ברנאקי באנגליה בשנת 1906 והזמין אותו להשתתף במשלחתו השנייה, משלחת טרה נובה בישת-המזל, אבל ברנאקי דחה את ההצעה בגלל התחייבויות משפחתיות.
ברנאקי ניסה, כמועמד ליברלי, להיות חבר פרלמנט של ווידנס (צ'שייר, אנגליה) בבחירות הכלליות ב -1910, אך נכשל. הוא נסע לאפריקה, לאמזונס בפרו והשקיע במטעי גומי בדרום מזרח אסיה, במלאיה, ג'אווה ובורנאו.
במלחמת העולם הראשונה שירת בשירות המילואים המתנדבים של הצי המלכותי.
הוא תכנן להוביל משלחת באנטארקטיקה בשנת 1925, אם כי זה לא קרה בגלל מספיק כספים. בשנת 1930 ארגן את תערוכת הקוטב הבריטית, היה מעורב בארגון שנת הקוטב הבינלאומית השנייה בין השנים 1931-32.
עם פרוץ מלחמת העולם השנייה חזר ברנאקי  לשירות המילואים המתנדבים של הצי המלכותי, אך היה במצב בריאותי לקוי. 
נפטר בלונדון ב- 24 באפריל 1942.
גנגאן

מקור השם

מקור השם של גנגאן הוא בשפה הברטונית, בה היא נקראת גוונגמפ (Gwengamp). זהו הלחם של שתי מילים: gwenn שפירושו "לבן" (אך גם "בור" בהקשר של אדמה לא מעובדת) ו-kamp שפירושו "שדה", דהיינו "שדה לבן" או "שדה בור".

ספורט

בעיר משחקת קבוצת הכדורגל גנגאן (En Avant de Guingamp), הנמצאת בליג 1 מאז עונת 2013-2014 ואף זכתה פעמיים בגביע הצרפתי, ב-2009 וב-2014. באצטדיון רודורו (Stade du Roudourou) שבקומונה, בו משחקת הקבוצה, יש 18,250 מושבים - יותר מכפול ממספר התושבים בגנגאן עצמה.

תרבות

בעיר נערך פסטיבל סן-לו (Festival de la Saint-Loup) – פסטיבל ריקודים ומוזיקה שנתי הנחגג בסוף חודש אוגוסט מאז המאה ה-19. מאז 1957 מוקדש הפסטיבל לריקוד הברטוני (), סוג של ריקודים שמסורתיים לאזור ברטאן.
שירות המתנות החשאי של ארתור

עלילה

הסרט נפתח בערב חג המולד, מאות אלפי האלפים השוהים במרכז הפיקוד של הרחפת הטכנולוגית של סנטה הראשונה. סנטה והאלפים מספקים לכל ילד בעולם את המתנה שרצה, בעשיית פעולת קומנדו ודייקנות צבאית. פעולות אלו נעשות על ידי בנו הבכיר של סנטה, סטיב ועוזרי האלפי המתרפס, פיטר, בחדר הבקרה שמתחת לקוטב הצפוני, בעוד אחיו המסורבל והצעיר יותר של סטיב, עונה על תשובות המכתבים לסנטה. במהלך מבצע המסירה, כאשר ילד מתעורר וכמעט רואה את סנטה, אלף ברחפת לוחץ בטעות על כפתור, שגורם למתנה ליפול מהמסוע, כך שהיא נעלמת מהעיניים של כולם.
לאחר השלמת המשימה ה-70, סנטה מתואר כרחוק ממיטבו בפעילותו כסנטה קלאוס. עם זאת, הוא זוכה להערכה גבוהה בנאומו ובברכתו מהאלפים. למרבה התסכול הרב של סטיב, אשר ציהו זמן רב לרשת את מקומו של אביו בתור סנטה קלאוס, סנטה מודיע שהוא כבר מצפה למשימה ה-71 שלו. במהלך ארוחת הערב של חג המולד, הצעתו של ארתור לשחק משחק לוח מובילה למריבה קטנונית בין סנטה וסטיב, בעוד סבא-סנטה, משועמם. כשהם נסערים, בני המשפחה עוזבים את שולחן האוכל. כאשר ארתור מחמיא בצניעות לסטיב כי הוא מאמין שהוא יהיה סנטה קלאוס גדול, סטיב דוחה בגסות את המשפט של ארתור, בעוד שגברת קלאוס וסנטה קלאוס אומרים מדברים בספקות על עניין הפרישה של סנטה.
בינתיים, שדונית ששמה הוא בריוני, מוצאת את המתנה שלא נמסרה (אופניים עטופות), ומודיעה לסטיב ולאלף העוזר לו על הבעיה. ארתור נבהל כאשר הוא מזהה שהמתנה היא לגוון, ילדה קטנה שהשיב לבקשותיה באופן אישי. ארתור מספר לאביו, ושואל כיצד להתגבר על המצב וסטיב טוען כי הוא החמיץ אחד מתוך מיליארדים, ולכן הטעות מקובלת והילדה יכולה לקבל פיצוי בעוד מספר ימים. לעומת זאת, סבא סנטה מציע לחלק לילדה את המתנה באמצעות המזחלת הישנה שלו, איווי, ו-8 צאצאים של האיילים המקוריים של סנטה, והם עושים זאת כאשר בריוני מצטרפת אליהם כנוסעת סמויה.
האבות העולים

האבות העולים או האבות הצליינים (באנגלית: Pilgrim Fathers; לעיתים בקצרה: עולי הרגל, The Pilgrims) היו המתיישבים האירופאים הראשונים של מושבת פלימות', כיום העיר המודרנית פלימות', מסצ'וסטס, ארצות הברית.
הקבוצה כללה בדלנים  שפרשו מן הכנסייה האנגליקנית, שביקשו להימלט מהסביבה הפוליטית-דתית העוינת באנגליה אך חששו להגר להולנד הסובלנית כדי שלא לאבד את הזהות התרבותית שלהם כאנגלים. ההתנחלות שלהם באדמות היבשת החדשה הייתה ההתנחלות האנגלית השנייה שהצליחה בצפון אמריקה, אחרי ג'יימסטאון.
לאבות העולים הייתה השפעה על הנרטיב של "עולי רגל עבור חופש דת", שהיה לנושא מרכזי בהיסטוריה ובתרבות של ארצות הברית.
102 האבות העולים הפליגו בספינה "מייפלאואר" מפלימות' והגיעו לקייפ קוד בנובמבר 1620. ברחבי ארצות הברית מתקיימות "אגודות מייפלאואר"  שמאגדות אנשים הטוענים לייחוס משפחתי לאחד מ-102 נוסעי המייפלאואר, האבות העולים.
שמעון רוזנבאום (רופא)

ביוגרפיה

נולד בשם זיגפריד רוזנבאום בקניגסברג, פרוסיה המזרחית. ב-1908 סיים את בחינות הבגרות. למד רפואה באוניברסיטאות של קניגסברג ופרייבורג והיה נשיא אגודת הסטודנטים.
היה פעיל פוליטית כבר כסטודנט כחבר באיגוד הסטודנטים יהודים במכבי וכראש הקבוצה המקומית "כחול ולבן" בוורוצלב, אב ברסלאו. נבחר ליו"ר הסטודנטים היהודים. ניהל בהצלחה כ-20 קרבות סייף נגד שונאי יהודים  כדי "לשמור על כבוד האומה".
במהלך מלחמת העולם הראשונה שירת כרופא צבאי ועל פועלו הוענקו לו צלבי ברזל מדרגה ראשונה ושנייה.
בשנים 1918–1922 עבד רוזנבאום בבית החולים לילדים של אוניברסיטת ברסלאו, ולאחר מכן בבית החולים לילדים במרבורג שם כיהן כסגנו של פרופ' אריך נאסאו. 
כשרוזנבאום היה דוצנט עברו השניים ללייפציג, בו לבסוף נתמנה מנהל בית החולים לילדים ולפרופסור שלא מן המניין. ביולי 1933, לאחר עליית הנאצים לשלטון, התפטר מתפקידיו ועלה לארץ ישראל.

בתל אביב

בתל אביב התמנה כמנהל מחלקת ילדים בבית החולים "הדסה", ויועץ בקופת חולים. במקביל נתן הרצאות על רפואת ילדים לציבור הרחב וקורסים לאנשי מקצוע. 
בשנת 1936 התפטר מתפקידו בהדסה. ד"ר אפרים סיני שכיהן בתקופה הנ"ל כיו"ר וועד הרופאים וכמנהל מחלקת עיניים כתב עליו: "פרופ' רוזנבאום היה מחשובי רופאי-הילדים בגרמניה, בארץ תפס מהר מקום מרכזי בצמרת הרפואה. הוא היה רופא מבריק ומדען חשוב, אבל בגלל מזגו הקשה הרס את מעמדו הרפואי בבית החולים".
היה ממקימי בית חולים אסותא והוביל פרקטיקה פרטית במשך עשורים רבים. במהלך מלחמת העולם השנייה ובמלחמת העצמאות ניהל תחנת עזרה ראשונה.
בגלל המוניטין המדעי שרכש בגרמניה בתחום תזונת תינוקות, מונה בשנת 1937 על ידי ממשלת המנדט הבריטי לחבר בוועדת התזונה. 
היה מן העומדים בראש מערכת עיתון הרפואה, הביטאון הרשמי של "ההסתדרות הרפואית בישראל" והחזיק בתפקיד העורך הראשי במשך 11 שנים.
פרסם מאמרים רפואיים רבים, בעברית, גרמנית ואנגלית והיה פרופסור אורח בצפון אמריקה, אסיה ואירופה. היה יושב ראש האיגוד לרפואת ילדים בישראל.
עבור עבודתו, ד"ר רוזנבאום כובד על ידי ההסתדרות הרפואית בגרמניה בפרס "ארנסט פון--ברגמן-פלאק". באפריל 1969 עמד לקבל את פרס סולד לרפואה והיגיינה ציבורית, אך הפרס ניתן לו לאחר מותו.
ז'אק סאנטר

ז'אק סאנטר (בצרפתית: Jacques Santer; נולד ב-18 במאי 1937) הוא פוליטיקאי לוקסמבורגי, שכיהן כראש ממשלת לוקסמבורג ה-22, בשנים 1984–1995.

ביוגרפיה

נולד ב-1937 בוואסרביליג. סיים תואר ב"מכון למדע המדינה פריז" ב-1959, וב-1961 קיבל דוקטורט במשפטים.
סאנטר היה פעיל במפלגת העם הסוציאל-נוצרית (CSV). בשנים 1972-1974 החל לכהן כשר זוטר בממשלה. בשנים 1979–1984 היה שר האוצר, העבודה והביטוח הלאומי, בממשלתו של פייר ורנר (שהקואליציה בה הורכבה ממפלגת העם הסוציאל-נוצרית ומהמפלגה הדמוקרטית).
אחרי הבחירות ב-1984, פרש פייר ורנר מראשות הממשלה ומהחיים הפוליטיים, וסאנטר מונה במקומו לראש הממשלה. הוא הרכיב קואליציה עם מפלגת העובדים הסוציאליסטית הלוקסמבורגית (השנייה בגודלה אחרי מפלגת העם), וקואליציה זו נותרה בשלטון עד 1999.
בשנים הראשונות לשלטונו הוביל סאנטר את המשא ומתן במדינות אירופה לקראת החתימה על אמנת המיזוג (Single European Act) ב-1986; האמנה היוותה שינוי משמעותי ראשון בתכני הסכם רומא.
בשנים 1995–1999 כיהן סאנטר כנשיא הנציבות האירופית (הרשות המבצעת של האיחוד האירופי). הוא נבחר כמועמד פשרה בין בריטניה לבין גרמניה-צרפת, שלא הגיעו להסכמה על מועמד מטעמן. ב-1995 הוא גם היה הזוכה הראשון בפרס "Vision of Europe" (תואר כבוד על הישגים יוצאי דופן בנושא עתידה של אירופה).
לאחר התפטרותו מתפקידו ב-1999, כיהן סאנטר כחבר הפרלמנט האירופי, עד 2004. במקביל מונה לדירקטוריון חברת האחזקות הפיננסיות "General Mediterranean Holding", ובהמשך לחברות נוספות.
ג'וזף ליסטר

חייו

ליסטר היה בנו של חוקר טבע אנגלי. הוא סיים את לימודי הרפואה בלונדון בשנת 1852. ב-1856 החל משמש כעוזר מנתח במרפאה המלכותית באדינבורו. ארבע שנים מאוחר יותר מונה למשרת המנתח הראשי בגלאזגו. בעקבות פרסום תוצאות מחקריו של לואי פסטר, כי החיידקים גורמים לדלקות בעור הגה ליסטר את הרעיון כי שימוש בחומרים כימיים יוכל לקטול את החיידקים, ובכך למנוע את התקיימות הדלקות לאורך זמן. על כן החל משתמש בפנול ושיטתו זכתה להצלחה.
בשנת 1869 נכנס לתפקיד המנתח הראשי באדינבורו במקום חותנו. בשנים הללו פיתח שיטות שונות לחיטוי חדרי ניתוח, כולל יישום השיטה של עיקור כלי הניתוח בחימום. בשנת 1877 מונה למנתח הראשי בקינגס קולג' לונדון. בתקופה זו ניסה שיטות חדשות לחיטוי כמו שימוש בכספית, כפי שעשה רוברט קוך.
בשנת 1895 שימש כנשיא "החברה המלכותית" והמשיך בפעילותו זו עד 1900. 
תרומתו הגדולה לבקטריולוגיה הייתה פיתוח שיטת המיהולים כדי לקבל תרביות חיידקים טהורות.
נתן שטרנפלד

ביוגרפיה

נולד לנחמן שטרנפלד ולחיה, בתו של שמשון ברויאר.
גדל בחיפה ולמד בישיבת "משכן יעקב" בעיר ובישיבת פוניבז'. לאחר נישואיו החל לעסוק בהוראה. בעקבות עיסוקו יצר דמות ספרותית של מלמד בתלמוד תורה בשם "רבי מנדל", המרבה לספר לתלמידיו סיפורים וחד להם חידות, אותם הוא מעלה על הכתב. רבים מסיפוריו התפרסמו ביתד שלנו.
ספריו מאופיינים בדמויות פיקטיביות הממציאות כל מיני המצאות מוזרות, או מדעיות ומלאות הומור.
למעט ספרו הראשון, מעטרים את ספריו ציוריו של דוד ביכמן.
מתגורר בבני ברק.
לאית

דקדוק

בשפה הלאית הזמן והמספר אינם משנים את המלה, וכן אין מין דקדוקי. סדר המלים במשפט הוא (SVO) נושא, נשוא ומושא (בדומה לעברית ואנגלית).
יורופקאפ

היסטוריה

ב-30 ביוני 2015, פיב"א הודיעה שהיא הקימה תחרות חדשה שתתחרה ביורוקאפ של היול"ב. התחרות החדשה החליפה את היורוצ'לנג'. לאחר הקמת ליגת האלופות בכדורסל על ידי פיב"א, היורופ קאפ הפך לטורניר השני בחשיבותו של פיב"א והרביעי באירופה.
המשחק הראשון בתולדות המפעל שוחק ב-21 באוקטובר 2015, שבו דונאר ניצחה את פורטרס קורמנד 71-78. בעונת 2016/17, פיב"א התחילה את העונה הראשונה של ליגת האלופות ומאז, קבוצות מליגת האלופות יכולות לעבור ליורופקאפ בהתאם למקום בו הם סיימו בליגת האלופות.

פורמט

החל מעונת 2017/18, פיב"א הקטינה את מספר הקבוצות המשתתפות בטורניר ל-32 קבוצות. 32 הקבוצות מחולקות ל-8 בתים בשני אזורים (4 בתים בכל אזור), כשבכל בית יש 4 קבוצות. הקבוצות משחקות בשיטת ליגה של בית וחוץ. שתי הראשונות מכל בית מעפילות אוטומטית לסיבוב השני.
16 הקבוצות בסיבוב השני מתחלקות ל-4 בתים של 4 קבוצות. גם בשלב זה הקבוצות משחקות בשיטת ליגה של בית וחוץ.
הראשונה והשנייה מכל בית מעפילות לשלב הפלייאוף, ואליהן מצטרפות גם 8 קבוצות מהמקומות החמישי והשישי בשלב הבתים של ליגת האלופות. גם בשלב זה הקבוצות משחקות בשיטת ליגה של בית וחוץ. ארבע הקבוצות המנצחות ברבע הגמר מעפילות לפיינל פור, שנערך במקום נייטרלי.
שלב הבתים משוחק מאוקטובר עד דצמבר והסיבוב השני משוחק מדצמבר עד ינואר, והפלייאוף מתחיל בפברואר.

קבוצות ישראליות במפעל

בעונתו הראשונה של המפעל, 2015/16, השתתפה בו מכבי ראשון לציון.
מכבי ראשון העפילה לשלב הבא לאחר שעברה את שלב הבתים בהצלחה מרובה וסיימה במקום הראשון בזכות הפרש סלים טוב יותר משתי קבוצות אחרות, שהיה להן את אותן מספר הנקודות שהיה למכבי ראשון. מכבי ראשון עברה גם את שלב הבתים השני ואחר כך את שלב שמינית הגמר, והיא נעצרה רק בשלב רבע הגמר בו הודחה על ידי סקיליינרס פרנקפורט - שזכתה מאוחר יותר במפעל, ומכבי ראשון הייתה היחידה שניצחה אותה בכל הטורניר - בסדרה של הטוב משלושה משחקים שבה ראשון הפסידה 1–2.
בעונת 2016/17 השתתפה במפעל בני הרצליה, ומאוחר יותר גם עירוני נהריה לאחר שסיימה במקום החמישי בשלב הבתים של ליגת האלופות, ונשרה ליורופקאפ. בני הרצליה סיימה את שלב הבתים הראשון במקום השני והפילה לשלב הבתים השני. בשלב הבתים השני הרצליה סיימה במקום האחרון והודחה מהמפעל. עירוני נהריה הצטרפה ליורופקאפ בשלב שמינית הגמר, שבו ניצחה את רויאל האלי גזיאנטפ 155-161 בסיכום שני המשחקים. בשלב רבע הגמר נהריה הודחה על ידי טלקום בון 158-169 בסיכום שני המשחקים.
בעונת 2018/19 צפויה להשתתף במפעל עירוני נס ציונה.
ה

ייצוג האות ה'

בקוד ASCII מיוצגת האות ה' בערך E4, ובקוד Unicode היא מיוצגת בערך 05D4.
בקוד מורס מיוצגת האות ה' באמצעות הרצף: --- (קו קו קו).
הוא ייצוגה של האות ה' בכתב ברייל.

באלפבית צלילי מיוצגת האות ה' באמצעות המילה "הגר".
באיתות בדגלי סמפור ה' מיוצגת על ידי דגל אחד הפונה דרומה (כלפי מטה) ודגל שני הפונה צפון-מזרחה.